AlexejDobrolubov/national_council_slovak_2010 huggingface dataset:
33. schôdza NR SR - 12.deň - A. dopoludnia
Dátum: 2025-04-11
Poslanec: Kosová, Ingrid (PS)
Druh vystúpenia: Vystúpenie s faktickou poznámkou

60. Aj ja vám želám pekný deň, pán podpredseda. Možno budem teraz trochu priama, ale musím sa v prvom rade poďakovať, Beáta, za to, že si urobila takú hlbšiu sondu do vlastne ľudských práv a ozrejmila si, k čomu všetkému došlo počas pandémie COVID-19 aj voči rómskym komunitám. A mne bolo tak smutno, keď si hovorila, lebo ja mám za ten rok a pol, čo som tu už pocit, že ľudské práva táto vláda vníma, rešpektuje a počúva na nich len vtedy, keď ide o skrátené legislatívne konanie, ktorým sa vtedy oháňa, tými ľudskými právami alebo vtedy, keď potrebujú šíriť ruskú propagandu a svoje populistické názory a vtedy sa oháňajú slobodou slova, ale vo vzťahu k menšinám, či už k kvír ľuďom, alebo aj k Rómom v tomto prípade sú absolútne necitliví a hluchí. Táto vláda prekrúca pravdu tak, aby im jednoducho vyhovovala a napriek tomu, že sú jasné dáta, ktoré som aj citovala, o tom, že ľudia v tých rómskych komunitách práve kvôli tej izolácii naozaj hladovali, tak niekto im ešte aj to závidí, že sa našli nejakí dobrí ľudia, nejaké organizácie, ktoré im tam išli pomáhať a dali im potraviny zadarmo. Tak ja už neviem, v akej krajine to žijem, že sa takáto reakcia vlastne dostáva od ľudí, že im závidíme ešte aj to, že hladujú a že im niekto pomôže. Ja sa vôbec potom nečudujem, že táto vláda prichádza aj s takými návrhmi zákonov, ako je odoberanie dávok v hmotnej núdzi. Ako my sa k nim správame fakt ako ku zvieratám. Ako keby to neboli naši spoluobčania, naši bratia a sestry, ktorí tu s nami žijú niekoľko stoviek rokov. Vyháňame ich na okraj obce, izolujeme ich a potom, keď sa nedokážu integrovať, pretože sú chudobní niekoľko generácií, stoviek rokov za sebou, tak ich ešte aj diskriminujeme, nepustíme ich medzi seba, nepodporujeme ich a závidíme im ešte aj to nič, čo majú. Ja tomu fakt nerozumiem, kde to žijem, v akej krajine.
19. schôdza NR SR - 2.deň - B. popoludní
Dátum: 2024-09-11
Poslanec: Kišš, Štefan (PS)
Druh vystúpenia: Vystúpenie s faktickou poznámkou

8. Ďakujem pekne, pozdravujem gymnazistov. Mne, pán Hajko, sa celkom páčil ten váš exkurz do histórie, čo sa týka spotreby cukru, s ktorým sa stotožňujem. A ja teda libertariánske homeopatiká neužívam a myslím si, že štát by mal regulovať negatívne externality, ak to teda externality sú, a mám za to, že cukor takou externalitou je, preto je primeraná taká diskusia o tom, že ako nastaviť to, aby štát plnil svoje ciele. Napríklad to, že nechce mať obéznych a tým pádom nezdravých ľudí v dôsledku nadmernej spotreby cukru. A takisto správne, jak ste povedali, je to, je to ťažké odsledovať. Ja sa napríklad snažím nejesť cukor vôbec, pretože podľa mňa je zbytočný pre našu životosprávu, ale je to veľmi ťažké, pretože v každých potravinách sa nachádza. Ale čo chcem povedať, že, a na výbore sme mali túto diskusiu so štátnou tajomníčkou ministerstva financií, tak to len tuto zopakujem, že pán minister, keby či už súčasťou toho návrhu v dôvodovej správe a v doložke, ale kľudne aj sprievodnou analýzou, napríklad Inštitútu finančnej politiky, jeden z tých útvarov, ktorý ešte ostal funkčný, čo teda patrí povedzme také uznanie ministrovi financií, že to ešte tak je, ale keby nám, keby nám analytici alebo proste nejaký štátny útvar dal na stôl dokument, že ako to teda je. Aby sme sa nezaoberali nejakými dohadmi, ale mohli si jednak povedať, či teda áno, nie je to externalita a ak je, tak akým spôsobom ju regulovať. A daň z cukru je len jedna z možností. Sú mnohé iné, ktorými, ktoré štát môže robiť na to, aby adresoval takéto svoje ciele. Ďakujem.
19. schôdza NR SR - 2.deň - A. dopoludnia
Dátum: 2024-09-11
Poslanec: Kišš, Štefan (PS)
Druh vystúpenia: Vystúpenie s faktickou poznámkou

65. Ďakujem pekne. Majo, ja mám dve poznámky, ktoré by som chcel podporiť z tvojho vystúpenia. Prvá je tá predvídateľnosť. Áno, presne tak, ako hovoríš, že dnes sa bavíme v septembri o dvoch daniach, ktoré majú byť účinné v januári. O všetkých ostatných, ktoré nám vláda chystá, a teda je ich dosť, ani chýru, ani slychu, resp. to, čo o tom vieme, o tom sa rozprávame, ale vláda všetko zatiaľ dementuje. Takže potom v decembri sa budú všetci účtovníci a všetky firmy opravovať svoje systémy a celé svoje pracovné postupy na nový kalendárny rok. Tak to sú pekné Vianoce, ktoré im, ktoré im takto chystá vláda. A druhá vec je k tomu výberu dépeháčky. Ja si až tak nemyslím, že by vláda, že by finančná správa nezvládla vyberať nejakú ďalšiu daň. Aj keď, samozrejme, to je nápor na systémy, ale pozrime sa ako dnes vyzerá finančná správa. Jednak systém manažmentu hlava do piesku, prezident finančnej správy nám ešte stále teda neodpovedal a neukázal sa, aby sme sa rozprávali o veciach, ktoré sú relevantné pre výber lepších daní. Jednu vec, čo nám povedal, že chystá návrat svojich ľudí, teda smeráckych oligarchov do IT-čke na finančnej správe, čo, ako vieme, je veľmi teda objemný biznis, čo sa týka všetkých zmenových požiadaviek a úprav IT systému. A celá tá mentalita je o tom, že chystajú sa prenasledovať malé prevádzky na dépeháčku. Ja som nepočul slovo o veľkých firmách a únikoch na dani z príjmu právnických osôb, kde sú tie skutočné úniky a nie v malých prevádzkach, reštauráciách a obchodoch.
19. schôdza NR SR - 2.deň - A. dopoludnia
Dátum: 2024-09-11
Poslanec: Kišš, Štefan (PS)
Druh vystúpenia: Vystúpenie v rozprave

59. Pekný deň prajem všetkým. Ja som ráno celú tú diskusie z môjho pohľadu teda zarámcoval aj k tomuto bodu, tak teraz by som chcel iba veľmi krátko tri také poznámky alebo body. Prvý k tomuto samotnému návrhu priamo, a čo sa týka našej pozície, že ráno som vysvetľoval, že veci sa dejú v kontexte a my sme konštruktívna opozícia a podporíme dobré návrhy, aj keď budú nepopulárne, pán minister. Ale tie veci sa deju v kontexte a tieto dve opatrenia sú len chabý pokus o verejnú diskusiu a teda predstierajú ozdravenie, ale skutočný balíček, ktorý by pomohol ekonomike a verejných financiám, zatiaľ vláda nepredstavila. Druhý bod je tá diskusia o tom, že kto za to môže. A tu chcem vyzvať pána ministra, aby sa vyjadril teda jednak k tomuto, pretože opakujem, a stále to hovoríte, včera to hovoril pán predseda HLAS-u, aj vy teda opakovane a ďalší, že tú situáciu, v ktorej dnes sme, spôsobil niekto iný, len nie, nie vládnuca garnitúra. Tak opäť teda pripomínam, že v tých časoch, kedy sme mali jednopercentný deficit, si väčšina vyspelého sveta šetrila na horšie časy a slovenská vláda na čele s pánom Ficom a potom pánom Pellegrinim rozhadzovala na predvolebnú kampaň. A minimálne som sa teda pokúsil o konštruktívny dialóg a tón v rannom vystúpení. Tak sa chcem opýtať pána ministra, že čo na toto hovorí, pretože zachytil som viacerých vyjadrenie, ten naratív oproti tomu, čo som počul na jar, ide dobrým smerom, avšak tieto otázky teda zostávajú v tej rovine hoaxov alebo klamstiev a bolo by dobré, aby sme si raz a navždy vyčistili, vyčistili stôl a viedli tú diskusiu objektívne na základe dát, ktoré, ktoré sú nespochybniteľné. A posledná poznámka, a tiež sa chcem teda spýtať pána ministra, čo hovorí na politickú podporu svojho balíčka. Pretože tu zjavne existuje pnutie v rámci vládnej koalície, nevie sa dohodnúť na predsedovi Národnej rady, vytvára si zástupné, zástupné problémy, obviňuje kadekoho iného, len teda odmieta prijať zodpovednosť. A teda v tomto kontexte teda mal som pripravených viacej poznámok, ale pán Danko tu už nie je, ale teda jeho, zaujalo ma obzvlášť jeho vyjadrenie cez víkend, že teda keby on bol premiérom, alebo teda citujem: „Keby som bol premiérom, presadím, aby sme si požičali oveľa viac peňazí, kašlem na nejaké dlhy, pretože tie dlhy majú všetci na Západe, ale majú nemocnice, diaľnice a starajú sa o prisťahovalcov." No, tak my máme aj dlhy, ale nemocnice nemáme, čiže polovicu z toho už máme, a teda za trinásť rokov vlády SMER-u, z toho päť rokov tomu sekundovala SNS, sme teda tie potrebné nemocnice alebo diaľnicu do Košíc nepostavili. Takže moja otázka znie, že akým spôsobom chcete zabezpečiť politickú podporu pre rozumný konsolidačný balíček, ktorý aj pomôže verejným financiám, ale pritom nezadusí ekonomiku. Ďakujem pekne.
19. schôdza NR SR - 2.deň - A. dopoludnia
Dátum: 2024-09-11
Poslanec: Kišš, Štefan (PS)
Druh vystúpenia: Vystúpenie s faktickou poznámkou

28. Ďakujem pekne, ja len krátko. Na začiatku som to uviedol, že teda tu dnes rokujeme o viacerých bodoch, tak som to zarámcoval aj k tomu bodu, ktorý nás čaká o chvíľu, že ako chce vláda konsolidovať verejný dlh, ktorý závratne stúpa, a vláda sa nám snaží teda zalepiť oči daňou z cukru a tabaku a tuto predstiera verejnú diskusiu, ktorá, teda tieto dve opatrenia, tieto dve dane sú teda, akokoľvek a ktokoľvek má na to aký názor, sú malým zlomkom toho, čo tu potrebujeme. Vláda naťahuje tú gumičku do poslednej chvíle až kým nepraskne, ale opatrenia, na opatrenia stále čakáme a tú verejnú diskusiu v skutočnosti nemáme, takže tieto témy pomenúvame my a otvárame veci, témy, ktoré sú zjavne na stole, len vládna koalícia ich obchádza. A ďakujem ešte raz kolegom.
15. schôdza NR SR - 6.deň - A. dopoludnia
Dátum: 2024-06-19
Poslanec: Kišš, Štefan (PS)
Druh vystúpenia: Vystúpenie s faktickou poznámkou

10. Ďakujem. Ja by som chcel povedať, že je dobré, že sa venujeme takejto téme, verejné obstarávanie. Aj to, že ju vedieme, tento, tento zákon, riadnym legislatívnym procesom, pretože vďaka tomu sa dalo veľa vecí vyladiť. A tiež by som chcel oceniť aj tú verejnú ponuku pána ministra Rašiho, že sa môžme venovať spôsobom, ako zlepšiť tú legislatívu tak, aby sme teda dospeli k tomu cieľu, ktorý je v záujme všetkých občanov. Ale nad rámec legislatívy by som chcel zdôrazniť, že tak ako vôbec pri investičnom procese celkovo, aj pri verejnom obstarávaní teda máme problém s dĺžkou a vôbec s výsledkami, ako staviame na Slovensku. A tak kľúčovým spoločným menovateľom a hlavným problémom sú ľudia. Ani nie tak legislatíva, ktorú máme, ktorá do veľkej miery je, povedzme, okej a opakujem, je fajn, že sa vylepšuje, ale v skutočnosti ľudia a dobrá, poctivá projektová príprava, aj tá VO-čková príprava znamená, že sa dajú procesy zvládnuť rýchlejšie a lepšie. A tuto kolegovia, mladí smeráci, aj sme to zachytili v ich vystúpeniach tuto v pléne, sa pretekajú v tom, že kto vyhodil viacej ľudí, že pán Taraba vyhodil 50, pán Gedra je väčší frajer, vyhodil 150 ľudí. Niekoľko ich prepustil aj pán minister Raši a ja teda nespochybňujem ten fakt, že teda chceme, aby pre štát pracovali najlepší, len z toho, čo vidíme, to nie je teda ideálny proces. A teda chcem len upozorniť na to, že dajte si pozor, aby sa takýmito komplikovanými procesmi zaoberali najlepší ľudia a zvážte teda aj tie vylepšenia legislatívy, ktoré tuto teraz navrhol kolega Hargaš. Ďakujem.
15. schôdza NR SR - 5.deň - A. dopoludnia
Dátum: 2024-06-18
Poslanec: Kišš, Štefan (PS)
Druh vystúpenia: Vystúpenie v rozprave

160. Ďakujem pekne, ja len veľmi krátko, už sme o tých témach tuná dnes diskutovali. Mám taký vtip na úvod, že čo z toho, že zajtra sa budem mať lepšie, keď vždy, keď ráno vstanem, tak je dnes . To je asi váš prístup ku konsolidácii verejných financií ako tej stabilizácii dlhu. Takže ešte raz a do tejto rozpravy sa to hodí, pretože sa rozprávame o programe stability, čo je, nazvime to, fiškálna stratégia. Takže len k deficitu a dlhu tri poznámky. Pán minister, to si, to si zapíšte a už potom nemusíte, nemusíte opakovať tie svoje, svoje floskuly o tom, ako ste výborne hospodárili. Tento rok máme 26. najhorší deficit v Európskej únii. To isté platí budúci rok. Horšie je na tom už iba Rumunsko. Za tých krízových časov pandemických sme mali 15. najhorší deficit z 27. Vymenili sa Veľká Británia a Chorvátsko. Čiže 27. Ale mali sme 15. najhorší. Za vašich čias, v roku 2019 a 2020, to, čím sa chválite, že ste mali jednopercentný deficit, bol siedmy najhorší v celej Európskej únii. Čiže to je jedna vec. Druhá vec, ja nehovorím, že sa máte, ja nehovorím, že sa máte postaviť na hlavu a urobiť neviem aké, aké zázraky vo verejných financiách, stačí aby ste konsolidovali. Tento rok sa hospodárenie štátu zhorší o 0,8% HDP, zhorší. Vláda dekonsoliduje, robí opak toho, čo jej všetci hovoria, že má robiť, Európska komisia, trhy, opozícia, ak chcete, Národná banka Slovenska, jednoducho všetci naokolo. A tretia vec, iba hovorím, že nedodržujete vlastné programové vyhlásenie vlády, v ktorom sa hovorí o stabilizácii dlhu. Na výbore som sa od pána štátneho dozvedel, že stabilizuje od roku 2028. Teda od roku, kedy, kedy už o tomto období nepojednávame, rok 2028 nie je ani v tom dokumente, v programe stability, ide nad rámec rozpočtového horizontu trojročného aj nad rámec vášho politického obdobia. Teda už tu nebudete, ale vtedy teda sa zaväzujete konsolidovať verejné financie. Ďakujem pekne.
15. schôdza NR SR - 5.deň - A. dopoludnia
Dátum: 2024-06-18
Poslanec: Kišš, Štefan (PS)
Druh vystúpenia: Vystúpenie v rozprave

46. Ďakujem pekne. Len teda veľmi krátko, pretože o chvíľku budeme hlasovať, a... Pán minister, napriek povedzme trošku výživnejšej diskusii, ktorú tu máme, ja väčšinu z toho beriem, čo ste povedali v tej, v rozprave k predchádzajúcemu bodu. Napríklad to, že áno, potrebujeme konsolidovať, lebo, lebo máme problematické financovanie dlhu, a to nám predražuje splátky dlhu, kvôli ktorým potom nemôžeme platiť za verejné služby . Aj to, že tá legislatívna smršť, ktorú predviedla tá vláda ešte za účasti pána Hegera, a teda už to také tak trochu bezvládie, že je... sa stalo problémom pre verejné financie . Ale čo vám bránilo sa s tou situáciou vysporiadať? Ako sa... (Prerušenie vystúpenia predsedajúcim.)
12. schôdza NR SR - 15.deň - A. dopoludnia
Dátum: 2024-05-14
Poslanec: Kišš, Štefan (PS)
Druh vystúpenia: Vystúpenie s faktickou poznámkou

64. Ďakujem pekne, pán kolega Dostál, za vystúpenie. Spoločným menovateľom tohto návrhu a mnohých iných, ktoré sme tu už v parlamente mali, je, je únos štátu a búranie verejných inštitúcií, ktoré sú tak už typické pre túto vládnu koalíciu. A tí, čo sme, ste tuto v sále a, našťastie, aj tuto v pléne sú mnohí ľudia, ktorí už niečo v živote, v práci vybudovali, tak dobre vedia, koľko, koľko práce obnáša to, niečo, niečo postaviť. Ale zbúrať to a zneužiť na politický účel, je oveľa, oveľa ľahšie, ale, ale práca ktorá, ktorá sa robí roky a niekedy aj, aj desaťročia, sa dá takýmto spôsobom takto rýchlo zbúrať. Ešte pred polrokom sa mi ani nesnívalo, že také niečo poviem, ale mne menej vadí to, že ste si schválili napríklad 100 miliónov ako trafiku pre svojho predsedu Danka na takzvané ministerstvo športu a cestovného ruchu. Tie peniaze do veľkej miery nepôjdu športovcom, idú napríklad na luxusný nájom pre ministerstvo cestovného ruchu, o ktorom sme sa, mimochodom, nedozvedeli dodnes jeho cenu ani alternatívne ponuky. Samozrejme, veľká časť z týchto peňazí pôjde na reklamnú kampaň, predpokladám o tom, ako máme zdravo žiť, cestovať a športovať, pretože najlepšie sa ulievajú peniaze cez služby, či už IT-čkové, alebo marketingové, alebo podobne. A takýmto spôsobom vy tuná vládnete. A tých príkladov o únose inštitúcií a búraní by bolo veľa, ale tie teda nie sú len na jednu faktickú poznámku.
12. schôdza NR SR - 13. deň - A. dopoludnia
Dátum: 2024-05-09
Poslanec: Kišš, Štefan (PS)
Druh vystúpenia: Vystúpenie s faktickou poznámkou

40. Ďakujem pekne. Pán Hajko, v úvode vystúpenia ste správne pomenovali aj tú časť toho inštitucionálneho prenastavenia celého systému, veľmi správne, a teda taká kvízová otázka, viete, aký je rozdiel medzi ÚRSO alebo štatistickým úradom a Radou pre rozpočtovú zodpovednosť? Taký, že tie prvé dve a viaceré ďalšie si vláda kompetenčným zákonom zmenila na svoj obraz, tak aby teda poslúchali, nerobili problémy, a Rada pre rozpočtovú zodpovednosť je zriadená ústavným zákonom, tú nemôžu len tak zmeniť svojou veľmi krehkou väčšinou, takže, takže RRZ bude, bude ďalej fungovať, ale, ale čo je najviac v rámci toho procesu sa ju snažia obmedziť v rámci týchto možností toho štandardného zákona, v tomto prípade o rozpočtových pravidlách, takže RRZ je vylúčená z toho procesu, ale teda existuje ďalej a má, a má svoj ústavným zákonom zriadený mandát, na základe ktorého môže verejnosť upozorňovať na, na dôsledky toho konania ministra financií. Ďakujem.
12. schôdza NR SR - 13. deň - A. dopoludnia
Dátum: 2024-05-09
Poslanec: Kišš, Štefan (PS)
Druh vystúpenia: Vystúpenie s faktickou poznámkou

18. Ďakujem pekne. Pridávam sa, pán, pán kolega Hlina, zaujímavé, ilustrácia toho, ako nám, ako nám v rozpočte chýbajú peniaze. Ja do toho pridám svoj pohľad. Minister cestovného ruchu sa v tom materiáli včera ešte aj zakryl tým, že vraj celý ten proces prebehol pod, pod gesciou úradu hodnoty za peniaze. Tak ja by som chcel pánovi ministrovi financií povedať, že, neviem, či, či vie, ale, ale ten proces, ten proces vyzeral asi tak ako ten materiál, teda ani ten názov neuviedli správne. Volá sa to Útvar hodnoty za peniaze. Považujme to za formalitu, ale podľa mňa to pekne ilustruje. Nedávno sa udia... udiala, udial nájom, ktorý riešil minister školstva. Aspoň, aspoň zverejnil víťaznú ponuku, alternatívne, teda tie ostatné ponuky a nejaké základné dáta máme. Teda dá sa povedať, že prebehol aký-taký proces a verejnosť má informácie. Tuto minister cestovného ruchu ani, ani ťuk. Nevieme ani, ani, ani tú skutočnú cenu a vyhovára sa na niečo, že ešte, že ešte prebiehajú nejaké rokovania. Tak, samozrejme, že, že nám to, nám to nechce povedať a ešte sa zaštiťuje inými organizáciami, že to prebehlo v súlade s všetkým možným. Takže ak to teda prebehlo, pán minister, tak by ste mohli povedať kolegom na ministerstve, na Útvare hodnoty za peniaze, aby, aby zverejnili tie podklady, ktoré, ktoré v tom procese toho výberu boli k dispozícii, a potom, potom budeme vedieť, že či teda prebehlo všetko tak, ako, ako deklaruje ten materiál včera schválený na vláde.
12. schôdza NR SR - 12.deň - B. popoludní
Dátum: 2024-05-07
Poslanec: Kišš, Štefan (PS)
Druh vystúpenia: Vystúpenie s faktickou poznámkou

45. Pani poslankyňa Vaľová, pán poslanec Blcháč, s úctou to hovorím, ale tak kecáte. Aj jedno, aj druhé vystúpenie. Pani Vaľová, zníženie II. piliera sa nerovná zvýšeniu dôchodku v I. pilieri, to je... (Reakcia z pléna.) No to nie je pravda a to je v princípe z definície. A toho, ako sú nastavené, aj toho, ako je nastavený dôchodkový systém a, a tie jednotlivé piliere. A, samozrejme, že väčšina a takmer všetky, takmer všetky vyspelé krajiny majú nejakú formu kapitalizačného systému. Nie je taký istý, nie taký systém, ako máme my, presne, ale každý má nejakú formu toho, kde si, kde si môžu sporiť. Tým vakcínam, to som nestihol dopovedať, keď ste povedali tú istú poznámku aj predtým, takže ja len, neviem, v akom stave sú vakcíny, neriešil som túto vec už dlho, neviem, či a koľko ich máme na sklade, ale keď sme ich náhodou vyviezli niekde do Kambodže alebo neviem, neviem kam, ako hovoríte... (Reakcia z pléna.) Veď dopoviem. Ďakujem. Tak, tak, tak to zachránilo životy, tak možno nad tým nemusíme až tak, až tak lamentovať. A nie, nie je pravda, že vďaka, že kvôli vakcínam teraz máme rozvrátené verejné financie (smiech v sále), ako tak trošku, tak trošku podsúvate. A pán, pán poslanec Blcháč, nikto doteraz nevymyslel perpetuum mobile, ani vy, ja som tuná hovoril o tom, že peniaze, ktoré, by sme mohli použiť na sociálne istoty, použijeme na splátky dlhu. A 13. dôchodky používam na ilustráciu toho, akú veľkosť majú, majú tieto splátky dlhu už o tri roky, teda nie pre budúcich dôchodcov, pre nás, ale pre súčasných. A teda vláda budem musieť niekde nájsť peniaze a buď, buď ich zoberie nám, alebo pracujúcim, alebo II. pilieru, alebo dôchodcom, alebo niekomu. Ale niekomu ich bude musieť... (Prerušenie vystúpenia časomerom.)
12. schôdza NR SR - 15.deň - A. dopoludnia
Dátum: 2024-05-14
Poslanec: Kleinert, Dana (PS)
Druh vystúpenia: Vystúpenie s faktickou poznámkou

38. Ďakujem pekne. Ja by som na teba, Ondro, chcela reagovať s tým, že úplne súhlasím s vetou, ktorú si povedal, že ide o plné ovládnutie fondu politikmi. Hovoríme to tak už dlhé týždne. Nič iné to nie je, pretože ten návrh zákona, návrh, pozmeňovací návrh hovorí úplne jasnou rečou, čiže nijak inak to nedopadne ako tým, že tu budú na telefóne niektorí politici, ktorým budú volať spriaznení ľudia, že by chceli si podporiť, nechať podporiť svoj projekt. Inak to, inak to, bohužiaľ, nebude. Vedia to aj ľudia. Ako som už spomínala, vonku sa dialo pred malou chvíľou protestné zhromaždenie zástupcov a zástupkýň kultúry. A dokonca, neviem, či ste videli, dámy a páni, aj ty, pán Dostál, sú tam, stoja tam ľudia v krojoch, ktorí nám hovoria, že odmietajú, aby sa ich prácou politici a političky zaštiťovali. A zároveň, že plne stoja za nezávislým fondom a za členmi tých, členkami odborných komisií. Tiež som spomenula pred chvíľou, že 176 ľudí z tej takmer tristo-člennej skupiny odborníkov deklarovalo, že nechcú byť bábkami, nechcú robiť len, parafrázujem, "sekretárky" niekomu, kto nakoniec aj tak bude politicky rozhodovať. Takže 176 ľudí z tých 300 podá rezignáciu. Z toho vyplýva, a z iných vecí, že fond bude znefunkčnený. Čiže ak vám aj záleží aj na tradičnej kultúre alebo na ľuďoch v regiónoch, tak tento návrh zákona nemôžte podporiť. Inak naozaj to budete cítiť v regiónoch, že ste urobili chybu. Lebo je to fond, ktorý desať rokov funguje a vy by ste ho naozaj, naozaj zlikvidovali. Ďakujem.
12. schôdza NR SR - 15.deň - A. dopoludnia
Dátum: 2024-05-14
Poslanec: Kleinert, Dana (PS)
Druh vystúpenia: Vystúpenie s faktickou poznámkou

14. Ďakujem. Neviem, páni poslanci a poslankyne, či ste išli dnes do práce tunelom alebo vonkajším priestorom, pretože tam naozaj sa teraz deje celkom veľký protest. Prečítala tam zástupkyňa odbornej komisie, ktorá vlastne to prečítala za 176 členov odborných komisií, že podajú rezignáciu, ak sa toto, ak toto prejde, pán Michelko, upozorňujeme vás na to. A stoja tam aj ľudia naozaj vo folklórnom odeve a už som vám to minule hovorila, aj pán Danko, že táto, toto rozdeľovanie spoločnosti je nezdravé a ani, a ani nie je ničím podložené, pretože my sa tu rozdeľovať nechceme. A ja by som chcela prečítať stanovisko ľudí za tradičnú kultúru, ktorí stoja tam vonku, aby ste to počuli aj tu vy... (Prerušenie vystúpenia predsedajúcim.) Danko, Andrej, podpredseda NR SR Reagujte na poslanca Pročka, lebo vám zoberiem slovo. (Reakcie z pléna.) Kleinert, Dana, poslankyňa NR SR Presne, reagujem týmto na pána poslanca Pročka, pretože on teda hovorí, práve o Fonde pre umenie, a to aj likvidácii, a to hovoria aj tí ľudia vonku, takže pán Pročko... (Prerušenie vystúpenia predsedajúcim.) Danko, Andrej, podpredseda NR SR Držte sa témy. Kleinert, Dana, poslankyňa NR SR Pán Pročko, obraciam sa na vás... (Prerušenie vystúpenia predsedajúcim.)